รัฐบาลไทย-ข่าวทำเนียบรัฐบาล-มท. คิกออฟ “Friendly Design มหาดไทยเพื่อสังคมและคนทั้งมวล”  เสริมสร้างนวัตกรรม  พร้อมมอบป้ายประกาศเกียรติคุณ 14 สุดยอดสถานที่อารยสถาปัตย์ดีเด่น
วันจันทร์ที่ 3 ธันวาคม 2561
มท. คิกออฟ “Friendly Design มหาดไทยเพื่อสังคมและคนทั้งมวล”  เสริมสร้างนวัตกรรม  พร้อมมอบป้ายประกาศเกียรติคุณ 14 สุดยอดสถานที่อารยสถาปัตย์ดีเด่น
มท. คิกออฟ “Friendly Design มหาดไทยเพื่อสังคมและคนทั้งมวล”  เสริมสร้างนวัตกรรม
พร้อมมอบป้ายประกาศเกียรติคุณ 14 สุดยอดสถานที่อารยสถาปัตย์ดีเด่น
เมื่อวันที่ 2 ธ.ค. 61 เวลา 15.00 น. นายบุญธรรม เลิศสุขีเกษม รองปลัดกระทรวงมหาดไทย ได้รับมอบหมายจากนายฉัตรชัย พรหมเลิศ ปลัดกระทรวงมหาดไทย เป็นประธานในการคิกออฟ “Friendly Design มหาดไทยเพื่อสังคมและคนทั้งมวล” พร้อมมอบป้ายประกาศเกียรติคุณ 14 สุดยอดสถานที่อารยสถาปัตย์ดีเด่น ในงาน Thailand Friendly Design Expo 2018 : มหกรรมอารยสถาปัตย์ และนวัตกรรมสุขภาพเพื่อคนทั้งมวล ครั้งที่ 3
ซึ่งจัดโดย มูลนิธิอารยสถาปัตย์เพื่อคนทั้งมวล ร่วมกับ กระทรวงการพัฒนาสังคมและความมั่นคงของมนุษย์ กระทรวงการท่องเที่ยวและกีฬา และ เครือข่ายมหามิตร Friendly Design ไทยและนานาชาติ โดยมีวัตถุประสงค์เพื่อเผยแพร่ประชาสัมพันธ์ และจัดแสดงสินค้า ผลิตภัณฑ์ เทคโนโลยี นวัตกรรม และการออกแบบเกี่ยวกับอารยสถาปัตย์ที่เป็นมิตรกับคนทั้งมวล ที่เวทีกลาง ฮอลล์ 2 อิมแพ็ค เมืองทองธานี
โอกาสนี้ รองปลัดกระทรวงมหาดไทย กล่าวว่า ในนามกระทรวงมหาดไทย มีความยินดีที่ได้เข้าร่วมงาน Thailand Friendly Design Expo 2018 : มหกรรมอารยสถาปัตย์ และนวัตกรรมสุขภาพเพื่อคนทั้งมวล ครั้งที่ 3 กระทรวงมหาดไทยในฐานะหน่วยงานที่มีภารกิจหน้าที่ในการ “บําบัดทุกข์ บํารุงสุข” ได้มีนโยบายและกิจกรรมต่างๆ ด้านอารยสถาปัตย์ และมีเทคโนโลยีการออกแบบ Friendly Design และนวัตกรรมต่างๆ ที่เกี่ยวข้อง ในการส่งเสริมและสนับสนุนให้ผู้สูงอายุ ผู้พักฟื้น ผู้พิการ และผู้ที่ใช้รถเข็น สามารถเข้าถึงบริการของรัฐและใช้ประโยชน์สิ่งอํานวยความสะดวกต่างๆ ได้อย่างทั่วถึงและเท่าเทียม
ที่ผ่านมากระทรวงมหาดไทย และหน่วยงานในสังกัด ได้มีการขับเคลื่อนและสนับสนุนการดําเนินงานตามโครงการ Friendly Design มหาดไทยเพื่อสังคมและคนทั้งมวล ดังนี้ 1) กรมการปกครอง มีการให้บริการจัดทําบัตรประชาชน สําหรับคนพิการ ประชาชน และผู้ป่วยติดเตียงในพื้นที่ รวมทั้งให้การช่วยเหลือคนพิการและผู้สูงอายุในพื้นที่ และหากมีเรื่องเดือดร้อนที่ต้องแก้ไขจะดําเนินการประสานหน่วยงานที่เกี่ยวข้องให้ความช่วยเหลือได้อย่างทั่วถึง
โดยนายอําเภอ ปลัดอําเภอ กํานัน และผู้ใหญ่บ้านในพื้นที่ 2) กรมป้องกันและบรรเทาสาธารณภัย มีการเชื่อมโยงแผนป้องกันและบรรเทาสาธารณภัยชาติ สู่แผนปฏิบัติการสําหรับคนพิการ พร้อมทั้งได้จัดทําแผนการป้องกันและบรรเทาสาธารณภัยแห่งชาติ พ.ศ.2558 นําแนวคิดการลดความเสี่ยงจากสาธารณภัยมาเป็นปัจจัยหลักในการจัดการสาธารณภัยเชิงรุก เพื่อป้องกันภัยตามหลักสากล และมีการพัฒนานวัตกรรมเพื่องานป้องกันและบรรเทาสาธารณภัย
ช่วยผู้ประสบภัย ผู้พิการ เช่น เอทีวีพร้อมเปลอัตโนมัติ ซึ่งเป็นนวัตกรรมต้นแบบรถกู้ภัยคันแรกในประเทศไทยสําหรับใช้
ในการกู้ภัยลําเลียง และเคลื่อนย้ายผู้ประสบภัยออกจากพื้นที่ 3) กรมโยธาธิการและผังเมือง ซึ่งมีภารกิจในการออกกฎหมายฯ ตามกฎกระทรวงกําหนดสิ่งอํานวยความสะดวกในอาคารสําหรับผู้พิการหรือทุพพลภาพและคนชรา พ.ศ.2548 ปัจจุบันได้ดําเนินการปรับปรุงแก้ไขกฎกระทรวงให้ครอบคลุมมากขึ้น และออกแบบอาคารของทางภาครัฐ ให้สอดคล้องกับกฎกระทรวงฯ ดังกล่าว 4) กรมส่งเสริมการปกครองท้องถิ่น ได้จัดทําฐานข้อมูลผู้สูงอายุ ผู้พิการ และสนับสนุนสิทธิสวัสดิการต่างๆ ให้แก่ผู้สูงอายุและคนพิการ รวมทั้งจัดทําโครงการนวัตกรรมบ้านต้นแบบสุขภาวะผู้ป่วยเรื้อรังและผู้สูงอายุ ซึ่งเป็นการแสดงนวัตกรรมของการให้บริการผู้ป่วยติดเตียง ที่ได้รับรางวัลอาเซียน 5) กรมการพัฒนาชุมชนมีการสํารวจข้อมูลความจําเป็นพื้นที่ฐาน (จปฐ.) และนําข้อมูลดังกล่าวมาประกอบการดําเนินการโครงการสร้างสัมมาชีพชุมชน เพื่อเปิดโอกาสให้คนพิการในชุมชนที่ต้องการฝึกอาชีพ สามารถมาอบรมอาชีพได้ และส่งเสริมโอกาสในการเข้าถึงแหล่งทุนต่างๆ เพื่อเป็นทุนในการประกอบอาชีพ รวมถึงเปิดโอกาสให้คนพิการมาออกบูธแสดงและจําหน่ายผลิตภัณฑ์ ในงาน OTOP CITY OTOP Midyear และ OTOP ศิลปาชีพ ประทีปไทย เป็นประจําทุกปี
6) กรมที่ดิน โดยสํานักงานที่ดินทั่วประเทศได้จัดสิ่งอํานวยความสะดวกให้แก่คนพิการและผู้สูงอายุ เช่น มีทางลาด รถเข็น และห้องน้ํา สําหรับไว้บริการให้แก่คนพิการและผู้สูงอายุ และ 7) หน่วยงานรัฐวิสาหกิจในสังกัดกระทรวงมหาดไทย ได้แก่ การประปานครหลวง การประปาส่วนภูมิภาค การไฟฟ้านครหลวง และการไฟฟ้าส่วนภูมิภาค มีนวัตกรรมและโครงการต่างๆ ที่สนับสนุนการอํานวยความสะดวกของคนพิการและผู้สูงอายุ โดยการใช้ Mobile Applicationซึ่งผลงานต่างๆ ที่กล่าวมาได้มีการนําเสนอที่บูธของกระทรวงมหาดไทยภายในงานนี้ด้วย เช่น การออกหน่วยบริการจัดทําบัตรประชาชนเคลื่อนที่ (Mobile Unit) สําหรับคนพิการและประชาชนทั่วไป การให้บริการระบบค้นหาตําแหน่งรูปแปลงที่ดินด้วยระบบภูมิสารสนเทศ (LandsMaps) แผนป้องกันบรรเทาสาธารณภัยและนวัตกรรมด้านคนพิการ ตัวอย่างอาคารอารยสถาปัตย์ การแสดงนวัตกรรมบ้านต้นแบบสุขภาวะผู้ป่วยเรื้อรังและผู้สูงอายุ นิทรรศการโครงการเติมฝัน ปันน้ําใจ ให้คนชราและคนพิการ, บ้าน Smart Home การจําหน่ายและแสดงสินค้า OTOP ด้านสุขภาพ/ผู้สูงอายุ เป็นต้น
รองปลัดกระทรวงมหาดไทย กล่าวเพิ่มเติมว่า จากผลงานที่ผ่านมา จะเห็นได้ว่า กระทรวงมหาดไทยได้จัดสวัสดิการสังคม สิ่งอํานวยความสะดวก และปรับปรุงสภาพแวดล้อม รวมทั้งส่งเสริมเศรษฐกิจฐานรากได้อย่างครอบคลุมเพื่อสังคมและคนทั้งมวล เพื่อส่งเสริมสิทธิความเสมอภาค ความเท่าเทียม และขจัดความเหลื่อมล้ําในสังคม
ซึ่งสอดคล้องกับนโยบายของรัฐบาล และยุทธศาสตร์ชาติ 20 ปี และเพื่อเป็นการสนับสนุนการขับเคลื่อนนโยบายรัฐบาลตามแนวทางประชารัฐ กระทรวงมหาดไทยพร้อมที่จะเป็นกลไกสําคัญในการผลักดันนโยบายและสนับสนุนหน่วยงานภาคีเครือข่ายในการขับเคลื่อนงานด้านอารยสถาปัตย์ เพื่อให้ประชาชนมีสิทธิความเสมอภาค เท่าเทียม ทั่วถึง และเป็นธรรม ตามภารกิจในการบําบัดทุกข์บํารุงสุข เพื่อการพัฒนาสู่ความยั่งยืน โดยไม่ทิ้งใครไว้ข้างหลัง ภายใต้สโลแกน “กระทรวงมหาดไทย ส่งเสริมอารยสถาปัตย์ ขจัดความเหลื่อมล้ําในสังคม”
รายชื่อ 14 สุดยอดสถานที่อารยสถาปัตย์ดีเด่น
1. สํานักงานเทศบาลตําบลสมเด็จ จังหวัดกาฬสินธุ์
2. สํานักงานเทศบาลตําบลท่ายาง จังหวัดชุมพร
3. เทศบาลเมืองแม่เหียะ จังหวัดเชียงใหม่
4. องค์การบริหารส่วน จังหวัดลําพูน
5. ศาลากลาง จังหวัดพระนครศรีอยุธยา
6. ศาลากลาง จังหวัดบุรีรัมย์
7. ศาลากลาง จังหวัดนครราชสีมา
8. ศาลากลาง จังหวัดนนทบุรี
9. ศาลากลาง จังหวัดเพชรบุรี
10. ศาลากลาง จังหวัดสุราษฎร์ธานี
11. ศาลากลาง จังหวัดชุมพร
12. ศาลากลาง จังหวัดอุบลราชธานี
13. องค์การบริหารส่วนตําบลเก่าขาม อําเภอน้ํายืน จังหวัดอุบลราชธานี
14. องค์การบริหารส่วนตําบลบ้านผึ่ง อําเภอเมือง จังหวัดนครพนม